છેલ્લી કેટલીય ચૂંટણીઓથી મતદાન માટે ઇવીએમ મશીનોનો ઉપયોગ કરવામાં આવી રહ્યો છે. દરેક ચૂંટણીઓમાં પરિણામ બાદ ઇવીએમ સામે સવાલો ઉઠી રહ્યાં છે, નિષ્પક્ષતા સામે આંગળી ઉઠી રહી છે છતાં ઇલેકટ્રોનિક વોટીંગ મશીનોનો ઉપયોગ જારી જ રહ્યો છે. છેલ્લી ચૂંટણીમાં તો ઇવીએમ મશીનોની સાથે વીવીપેટ મશીનો પણ મતદાન ટાણે મૂકવામાં આવ્યા હતા, જેથી મતદાર મતદાન કર્યા બાદ પોતાનાં મતની ખરાઇ કરી શકે છે. આ ઇવીએમ મશીનો નવસારી જિલ્લામાં હયાત સરકારી બિલ્ડીંગોમાં જ રાખવામાં આવી રહ્યાં છે. જોકે હવે સરકારે આ ઇવીએમ, વીવીપેટ મશીનો માટે અલાયદી બિલ્ડીંગ બનાવવાનો નિર્ણય લીધો છે.